यक़ीन मानि‍ए, जो स्वाद उस खाने का था ,वह तो कि‍सी पाँचसि‍तारा के खाने में भी नहीं मिला। हम जैसे चावल का प्रयोग करते हैं, उससे अलग था वहाँ के भात का स्वाद; क्योंकि‍ उन लोगों का अपने खेत में उगाया आर्गेनि‍क चावल था। बि‍ना कि‍सी रासायनि‍क खाद का उपयोग कि‍ए और लकड़ी के चूल्हे पर बनाया हुआ। हम तृप्त हो उठे। मन में यह भी आया कि‍ हम शहरी कि‍तने मतलबी हो गए हैं! कोई मेहमान अचानक आ जाए, तो उसे चाय-बि‍स्कुट खि‍लाकर जल्दी से वापस भेजने की मंशा होती है। बि‍ना बताए कोई आ जाए, तो मन ही मन कि‍तना झल्लाते हैं हमलोग! एक यह आदि‍वासी हैं कि‍ अपने बने हुए खाने को इतने प्यार से बाँटकर खि‍लाया, जैसे हम कि‍तने पुराने आत्मीय हों। जबकि‍ आज ही मि‍ले थे पहली बार। पूरा परि‍वार स्वागत को तत्पर। ऐतवा की पत्नी खाना देकर वहीं बैठी रही और खाने के आग्रह के साथ। यही अंतर है शहर और गाँव के लोगों में।